b'\n_START_ARTICLE_\nFolketingsvalget 2007\n_START_SECTION_\nStatsministeremner og dronningerunde\n_START_PARAGRAPH_\nGrundloven giver i princippet Dronning Margrethe 2. mulighed for at udn\xc3\xa6vne hvem som helst til statsminister, s\xc3\xa5 l\xc3\xa6nge Folketinget ikke udtaler sin mistillid til vedkommende (s\xc3\xa5kaldt negativ parlamentarisme). I praksis falder valget dog som regel p\xc3\xa5 en af partilederne og af gode grunde s\xc3\xa5 vidt muligt den, der kan samle et flertal bag sig. Ved dette valg samlede interessen sig om siddende statsminister Anders Fogh Rasmussen (Venstre) og oppositionens leder Helle Thorning-Schmidt (Socialdemokraterne). Anders Fogh Rasmussen st\xc3\xb8ttedes af Venstre, Det Konservative Folkeparti, Dansk Folkeparti og Ny Alliance, mens Helle Thorning-Schmidt st\xc3\xb8ttedes af Socialdemokraterne, Det Radikale Venstre, Socialistisk Folkeparti, Enhedslisten og Kristendemokraterne. (Det Radikale Venstre havde en overgang i den forgangne valgperiode peget p\xc3\xa5 dav\xc3\xa6rende leder Marianne Jelved som deres statsministerkandidat, men frafaldt siden dette krav.)_NEWLINE_Ny Alliance kr\xc3\xa6vede et par gange under valgkampen dronningerunde, men modererede begge gange dette krav._NEWLINE_Ny Alliances krav om dronningerunde ville blive aktuelt, hvis regeringen mistede det flertal den havde sammen med Dansk Folkeparti.\n_START_SECTION_\nValgets udgang\n_START_PARAGRAPH_\nSammenlagt fik regeringspartierne Venstre og Det Konservative Folkeparti og st\xc3\xb8ttepartiet Dansk Folkeparti 89 mandater. Dertil kommer det f\xc3\xa6r\xc3\xb8ske Sambandspartis mandat Edmund Joensen, der ogs\xc3\xa5 st\xc3\xb8tter regeringen og dermed lige n\xc3\xb8jagtig giver dem det forn\xc3\xb8dne flertal p\xc3\xa5 90 mandater. En dronningerunde var derfor ikke umiddelbar n\xc3\xb8dvendig, og Anders Fogh Rasmussen indb\xc3\xb8d i stedet Dansk Folkeparti og Ny Alliance til forhandlinger. Disse resulterede 23. november 2007 i dannelses af Anders Fogh Rasmussens tredje regering best\xc3\xa5ende af 12 Venstrefolk og 7 konservative._NEWLINE_Det nyvalgte Folketing holdt sit f\xc3\xb8rste m\xc3\xb8de 27. november 2007, hvor Svend Auken i sin egenskab af l\xc3\xa6ngstsiddende medlem b\xc3\xb8d velkommen og forestod valget af Thor Pedersen som midlertidig formand. Efter en kort redeg\xc3\xb8relse fra statsministeren nedsattes et forel\xc3\xb8bigt Udvalg til Pr\xc3\xb8velse af Valgene. Dette indstillede ved m\xc3\xb8det dagen efter at valget godkendtes, hvilket blev enstemmigt vedtaget. Herefter udsattes m\xc3\xb8det, s\xc3\xa5ledes at de for f\xc3\xb8rste gang valgte medlemmer som kr\xc3\xa6vet kunne skrive under p\xc3\xa5 at ville holde Grundloven. Ved m\xc3\xb8dets genoptagelse sattes Folketinget med pr\xc3\xa6sidium og udvalg. Den hidtidige formand for Folketinget, Christian Mejdahl var ikke genopstillet, hvorfor ny formand skulle v\xc3\xa6lges. Eneste indstillede kandidat var Thor Pedersen, der med st\xc3\xb8tte fra alle partier undtagen Enhedslisten valgtes. De \xc3\xb8vrige valg til n\xc3\xa6stform\xc3\xa6nd, tingsekret\xc3\xa6rer, udvalg og r\xc3\xa5d skete traditionen tro uden sv\xc3\xa6rdslag.'